Patricia Barber
Store norske leksikon,Kunst og estetikk,Musikk,Jazz,Nord-Amerikanske jazzutøvere og -ensembler, 1980 til i dag
Patricia Barber er en amerikansk jazzpianist, vokalist og komponist. Barber har i løpet av sin karriere gitt ut et titalls antall album under eget navn, og favner over svært mange sjangre og stilutrykk. Hennes utgivelser varierer fra egenkomponert moderne jazz med avantgarde-tendenser, til kabaretsang og easy-listening fra standardrepertoaret.
Hennes debut kom i 1989, da hun gav ut albumet Split på eget selskap. Snart etter fikk hun kontrakt med giganten Verve, som gav ut A Distortion of Love i 1992, men Barber ønsket mer kreativ kontroll over sin egen karriere og gikk sin egen vei. Hennes to neste utgivelser, Café Blue (1994) og Modern Cool (1998), kom på det lille selskapet Premonition, som senere ble kjøpt opp av berømte Blue Note Records.Blue Note sørget for solid markedsføring av Barber, noe som raskt førte til at hun fikk stor anerkjennelse både nasjonalt og internasjonalt. Hun medvirket ved Kongsberg Jazzfestival i 2002, og ga i årene etter ut flere album på Blue Note, blant annet Verse (2002). I årene etter skiftet hun plateselskap flere ganger. På Smash (2013), utgitt på Concorde Jazz, kan man høre Barber i en mer groove- og poporientert stil med innslag av klangimprovisasjon. I 2019 utga hun albumet Higher på labelet ArtistShare, denne gangen i en klangfull og nedtonet jazzstil. Utvalgte utgivelser Split (1989)  Café Blue (1994)  Verse (2002)  Cole Porter Mix (2008)  Smash (2012)  Higher (2019) Les mer i Store norske leksikon jazz